นายกสมาคมประกันชีวิตไทยแนะปชช.ใช้สิทธิภาษี
นายกสมาคมประกันชีวิตไทย&nbsp; แนะประชาชนใช้สิทธิประโยชน์ทางภาษี เตรียมพร้อมด้านการเงินหลังเกษียณ
2 มี.ค. 2554

นายกสมาคมประกันชีวิตไทย  แนะประชาชนใช้สิทธิประโยชน์ทางภาษี เตรียมพร้อมด้านการเงินหลังเกษียณ
นายสุทธิ รจิตรังสรรค์ นายกสมาคมประกันชีวิตไทย แนะนำคนไทยควรใช้สิทธิประโยชน์ทางภาษีที่ได้รับจากเบี้ยประกันชีวิตแบบบำนาญในการเตรียมความพร้อมทางการเงินเพื่อสร้างสวัสดิการให้ตัวเองสามารถใช้ชีวิตอย่างมีคุณภาพในช่วงหลังเกษียณ  ซึ่งกรมสรรพากรได้ออกประกาศอย่างเป็นทางการตามประกาศอธิบดีกรมสรรพากรเกี่ยวกับภาษีเงินได้ฉบับที่ 194 ลงวันที่ 28 กุมภาพันธ์ 2554 โดยให้สิทธิแก่ผู้ที่ซื้อกรมธรรม์ประกันชีวิตแบบบำนาญเมื่อปี 2553 เป็นต้นมาสามารถนำเบี้ยประกันภัยตามจำนวนเงินที่จ่ายจริงไปหักลดหย่อนภาษีเงินได้บุคคลธรรมดาได้ 200,000 บาท ซึ่งหากรวมกับกรมธรรม์ประกันชีวิตอายุกรมธรรม์ 10 ปีขึ้นไปจะได้รับสิทธิประโยชน์ทางภาษีสูงสุด 300,000 บาท
“สมาคมประกันชีวิตไทยและบริษัทประกันชีวิตจึงรู้สึกยินดีเป็นอย่างยิ่งที่ภาครัฐ โดยเฉพาะสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) กรมสรรพากร และคณะรัฐมนตรี เห็นความสำคัญของกรมธรรม์ประกันชีวิตแบบบำนาญว่าเป็นทางเลือกหนึ่งที่ช่วยให้ประชาชนสามารถสร้างสวัสดิการให้ตัวเองใช้ชีวิตที่มีความสุขในช่วงหลังเกษียณได้ โดยให้สิทธิแก่ผู้ที่ซื้อกรมธรรม์ประกันชีวิตแบบบำนาญตั้งแต่ปี 2553 เป็นต้นมาสามารถนำเบี้ยประกันภัยจำนวนตามที่จ่ายจริงไปหักลดหย่อนภาษีเงินได้บุคคลธรรมดาได้สูงสุด 200,000 บาทต่อปี แต่หากแต่ปีภาษีนั้น ผู้เอาประกันภัยไม่มีการใช้สิทธิประโยชน์ทางภาษีจากกรมธรรม์ประกันชีวิตที่อายุกรมธรรม์ 10 ปีขึ้นไป วงเงินหักลดหย่อนภาษีเงินได้สำหรับกรมธรรม์แบบบำนาญจะสูงสุดถึง 300,000 บาทต่อปีเลยทีเดียว”นายสุทธิ กล่าว
นายสุทธิ  กล่าวว่า ปัจจุบันคนไทยใส่ใจในสุขภาพมากขึ้นและเทคโนโลยีทางการแพทย์ก็ทันสมัยและมีคุณภาพมาก ส่งผลให้ประชาชนมีอายุยืนยาวขึ้น โดยปัจจุบันเพศชายมีอายุขัยโดยเฉลี่ยประมาณ 80 ปี และเพศหญิงเฉลี่ยประมาณ 82 ปี ดังนั้น จึงอยากแนะนำให้คนในวัยทำงานทุกคนพิจารณากรมธรรม์ประกันชีวิตแบบบำนาญเป็นอีกหนึ่งทางเลือกในการเตรียมความพร้อมทางการเงินเพื่อการใช้ชีวิตที่มีความสุขและมีคุณภาพในช่วงหลังเกษียณ